Na slučajevima Ive Sanadera jednom će se učiti nove generacije pravnika: prvi hrvatski ex premijer optužen za niz korupcijskih kaznenih djela, pa dva puta nepravomoćno osuđen, a trenutačno slobodan čovjek, prekjučer je ponovno postao akter neuobičajene pravosudne situacije.



Premda su mediji, odvjetnici i javnost vjerovali da je suđenje u slučaju "Planinska" konačno došlo do kraja, sudsko je vijeće u terminu kad je trebalo pročitati presudu objavilo da traži dodatna vještačenja. Nije to baš česta pojava, ali jest u okvirima zakona. Što se zapravo dogodilo?



– Nitko nije znao što se sprema, svi su očekivali presudu – komentira nam osoba upućena u tijek ovog postupka i dodaje:



– Postoje dva moguća objašnjenja. Ili vijeće, u kojem su uz predsjednicu Jasnu Smiljanić suci Zdravko Majerović i Tatjana Ivošević-Turk, nije moglo donijeti jednoglasnu odluku, pa su se odlučili na ovaj potez, iako su mogli ići na preglasavanje, ili je predsjednica vijeća procijenila da bi joj bilo kakva presuda u ovom času pogoršala šanse da postane predsjednica zagrebačkog Županijskog suda. A kandidirala se. Odluka je čudna, jer je prije mjesec dana sudsko vijeće odbilo prijedlog Sanaderove obrane za provođenjem dodatnog vještačenja. Sada isto to vijeće nakon tri godine suđenja, četiri godine od podizanja optužnice, traži dodatno vještačenje – veli naš sugovornik.

Milijuni kuna i eura

Prema već objavljenim informacijama, u slučaju "Planinska" obavljena su tri građevinska i dva financijska vještačenja. Istražitelji su "Planinsku" smatrali "najčistijom" optužnicom protiv bivšeg premijera – osim nekih vještačenja, teretili su ga i iskazi bivših suradnika i prijatelja poput Stjepana Fiolića i Petra Čobankovića.

Najkraće, prema optužnici, Sanader je kao premijer utjecao na Čobankovića, tada ministra regionalnog razvoja, šumarstva i vodnoga gospodarstva, da državnim novcem od Fiolića, istaknutog člana HDZ-a, kupi zgradu u Planinskoj po cijeni višoj od tržišne. Fiolić je svjedočio da je preplaćeni iznos, i to 10 milijuna kuna i milijun eura, u svibnju 2008. godine odnio Sanaderu. Tijekom postupka čule su se razne tvrdnje, potvrde i osporavanja, činilo se da je izvedeno dovoljno dokaza za donošenje presude. Sudsko je vijeće mislilo drugačije.



Dodatna je nevolja što nitko ne može naslutiti kada će se suđenje nastaviti. Ne samo zato što za vještačenje nema rokova, nego i zbog odlaska članice vijeća Ivošević-Turk u mirovinu u svibnju. Na njezino će mjesto, logično, doći novi član, što raspravu, po zakonskim odredbama, vraća na početak. Ona se može samo formalno ponoviti, ali za to sudsko vijeće mora imati suglasnost obiju strana.

Guljenje krumpira

Uz Sanadera, u ovom su predmetu optuženi Fiolić i Mladen Mlinarević, vlasnik biroa koji je izradio spornu procjenu vrijednosti zgrade. Na optuženičkoj je klupi bio i Čobanković, no on je priznao krivnju, pa se izvukao s legendarnim guljenjem krumpira, tj. radom za opće dobro.



Uglavnom, nakon niza optužnica, dviju presuda i gotovo unisone javne osude, Sanader je sada slobodan čovjek bez ijedne presude, na čemu mu mogu zavidjeti mnogi novinari osuđivani zbog klevetanja i vrijeđanja raznih bezveznjaka.



Ustavni sud lani je krajem srpnja ukinuo presudu u slučajevima "Hypo" i "Ina-MOL", neka dva mjeseca kasnije Vrhovni je sud oborio onu u predmetu "Fimi-Media", sudsko se vijeće u "Planinskoj" nije u stanju dogovoriti sa samim sobom, a optužnica u slučaju "HEP-Dioki" leži na sudu zbog ozbiljnih zdravstvenih tegoba suoptuženog Ivana Mravka.

Četiri asa



Hypo i Ina-MOL

– Ustavni sud lani je krajem srpnja ukinuo presudu u oba slučaja

Fimi-Media

– Vrhovni sud oborio je jesenas presudu u tom predmetu

Planinska

– Sudsko vijeće nekidan nije donijelo presudu

HEP-Dioki

– Optužnica leži na sudu zbog ozbiljnih zdravstvenih tegoba suoptuženog Ivana Mravka